
Régióközpontok funkcionális szerkezetének összevetése térinformatikai módszerrel

Kulcsszavak: funkcionális szerkezet; funkcionális övezetek; funkcionális morfológia; területszámítás; QGIS
Az ELTE szombathelyi Földrajzi Tanszékén néhai témavezetőm, Csapó Tamás vezetésével négy évtizede zajlottak/zajlanak településföldrajzi kutatások. A megyei jogú városok alaprajzi fejlődését és funkcionális morfológiáját bemutató összegző munka 2023-ban jelent meg, Csapó Tamás, Lenner Tibor és Kovács Gábor tollából. Ennek eredményeire támaszkodtam a tudományos diákköri munkám során. Dolgozatomban összevethetővé tettem térinformatikai módszerrel a vizsgálatba bevont megyei jogú városokról készült térképeket. Az így elkészült térképek alapján terültszámítást végeztem, az eredményeket kördiagramokon és oszlopdiagramokon mutattam be. Ezek az ábrák szemléletesen mutatják mekkora arányt képviselnek a megyei jogú városokban az egyes funkcionális övek. A városfejlesztéssel, városrehabilitációval foglalkozó szakemberek számára próbáltam röviden rávilágítani a területi eltérések okaira. Ez adja munkám gyakorlati hasznát és jövőbeli folytatásának lehetőségét. A vizsgálat köre a tervezési statisztikai régiók központjaira terjedt ki, az egyes városoknál pedig a külterületnél vágtuk a térképek határait.



